**Жилищен блок в гр. Велико Търново, ул. „Бяла Бона“ №15**

**Предложения на мерки за конструктивни мероприятия и ремонтни работи**

Предлаганите конструктивни мероприятия и ремонтни работи са съобразени с характера, вида и причините за проявените повреди в сградите.

**Задължителни мероприятия и ремонтни работи**

**1.** Подмяна на електрическата инсталация в общите части на сградата и изпълнение на енерго спестяващо осветление в общите части. Осветителната инсталация за стълбищното осветление да се изпълни с мостов проводник ПВВМ 3х1,5. Заземителят да се изпълни отново в непосредствена близост с електромерното табло с 3 броя поцинковани колове 63/63/6 мм на 3 м един от друг свързани с поцинкована шина 40/4 мм, положена в изкоп с размери 0,8/0,4 м, със зариване и трамбоване. Вътрешната заземителна инсталация да бъде присъединена към заземителя посредством третото, съответно петото жило на захранващия кабел. “Нулата” (шина N) в таблата да бъде изолирана от металната конструкция с изолатори. “Земята” (шина РЕ) в таблата да се свърже към заземителната инсталация. Гръмоотводната инсталация да се изгради наново с мрежа от поцинковано бетонно желязо Ф 8, положена на бетоннни стойки върху покрива. Отводите от гръмоотводната мрежа, от покрива до заземленията да се изпълнят от поцинковано бетонно желязо Ф12, като разстоянието от отвод до отвод да не бъде повече от 25 м. Отводите да се положат скрито под мазилката. Да се изпълнят 4 броя отвода за сградата. На височина 2,5 м от тротоара около сградата или подравнения терен всеки отвод да бъде прекъснат и да се направи прав съединител - тест клема за измерване на преходното съпротивление. Правият съединител да се монтира в скрита кутия в стената и се покрие с капак. Връзката с вертикалните заземители да стане с поцинкована шина 40/4 мм. Заземителите да бъдат 2 броя поцинковани колове от ъглова стомана L 63/63/6 мм, набити на 3 м един от друг, на най-малко 3 м от основата на сградата и свързани помежду си с поцинкована шина 40/4 мм, положена в изкоп с размери 0,8/0,4 м, със зариване и трамбоване. Всички метални части на покрива да се свържат към мълниеприемната инсталация чрез заварка. Металните части на парапетите да се свържат мълниеотводите посредством съединения.

**2.** Подмяна водопроводната инсталация от поцинковани тръби с полипропиленови тръби в общите части.

**3.** Репариране на обрушените стъпала и греда в сутерена с цел възстановяване на бетонното покритие на армировката им.

**4.** Възстановяване на водоплътния материал във фугите между фасадните панели.

**5.** Цялостна подмяна на покривната хидроизолация на вх.“Б“. Подмяна на ламаринената шапка. Монтиране на шапки на воронките. Осигуряване на водоплътна връзка между тялото на воронката и водоприемната тръба под нея.

**6.** Внедряване на съвременни мерки за енергийна ефективност.

**7.** Отделяне на евакуационните стълбищни клетки с врати, съответстващи на изискванията на Наредба Iз-1971 от 29.10.2009г. (изм. доп. бр.ДВ 75/2013г.) и изграждане на вътрешно ПП водоснабдяване, съгласно чл.207 от същата Наредба.

**8.** Отстраняване на неправилните включвания в комините, монтиране на шапки на въпросните комини и ремонт на покритието на компрометираните вследствие на теча стени.

**9.** Репариране на компрометираните настилки в баните, осигуряване от живущите на добро проветрение на самите бани и възстановяване на бетонното покритие на обрушените им тавански панели.

**10. Разкриване на всички фуги между панелите за установяване наличието на хартиени отпадъци в тях и последващото им замонолитване след разработване на конструктивен работен проект за целта. Възстановяване на липсващите панели или изпълнение на рамкови конструкции на местата им и около новонаправените отвори за врати в панели (с дебелина 14см, поемащи сеизмично въздействие) след разработване на конструктивен работен проект за целта.**

**Препоръчителни мероприятия и ремонтни работи на Жилищен блок**

**11.** Да се репарират компрометираните бетонни и асфалтови настилки по периметъра на блока, така че да са водонепропускливи.

**12.** Репариране на компрометираните настилки в баните, с цел прекратяване на течовете, рушащи мазилката в стълбищните клетки. Възстановяване на тези мазилки.

**13.** Ако се вземе решение за укрепване на Жилищен блок на ул. „Бяла Бона“ №15 е необходимо да се разкрият основите и да се приведат във вид, удовлетворяващ поемането и предаването на товарите към земната основа, след разработване на конструктивен работен проект за целта.

**Изпълнението на препоръчаните ремонтни работи да се извърши по инвестиционно проектно решение с количествена сметка за СМР.**